SKAT Nordjylland har i 2011 modtaget flere anmeldelser og kontroloplysninger fra borgere og virksomheder om forhold, hvor der ikke bliver afregnet skat, moms og afgifter efter reglerne. - Stigningen i antallet af anmeldelser tyder på, at nordjyderne er blevet endnu mere opmærksomme på, at vi alle må bidrage til betalingen af samfundets goder, og at det bliver mere og mere upopulært at være skattesnyder, siger viceskattedirektør i Indsats i SKAT Nordjylland Henrik Hedegaard Christensen. Ifølge SKAT er 1.035 oplysninger behandlet, og det har medført ændringer i 54 % af sagerne. - Det er selvfølgelig positivt, at vi også med nordjydernes hjælp får fat i modspillerne, selvom vi nok alle vil foretrække, at de også betalte deres skat, uden at andre må anmelde dem, siger Henrik Hedegaard Christensen.

Referat:
Nordjyder bliver mindre og mindre tolerante over for skattesnyd. SKAT modtog flere anmeldelser i 2011 end året før.